Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Odhad dopadov na verejné financie

Neuvažuje sa s dopadom na verejné financie, ale prípadné zmeny súčasných podmienok na trhu SR s motorovými palivami nevylučujú uplatňovanie možných foriem podpory.

2.	Odhad dopadov na obyvateľov, hospodárenie podnikateľskej sféry a iných právnických osôb

Obnovením výroby ekologických biopalív a umiestnením produkcie na vnútornom trhu SR s motorovými palivami, umožní sa obnovenie činností u viacerých existujúcich spoločností, pôvodne zameraných na takúto činnosť. Programom náhrady časti motorových palív biozložkami sa zabezpečí nielen rozšírenie ponuky v týchto tovarových komoditách, ale prispeje sa k plneniu výzvy na zníženie závislosti na importovanej energii – rope, ale predovšetkým podporí sa rozvoj v sektore pôdohospodárstva v súlade s „Koncepciou využitia poľnohospodárskej a lesníckej biomasy na energetické účely“.

3.	Odhad dopadov na životné prostredie

Za hlavný prínos z porovnania využívania fosílnych motorových palív a biopalív možno považovať zníženie emisií a zlepšenie kvality ovzdušia. Biopalivá z pohľadu environ-mentálnych cieľov majú výrazne väčšiu hodnotu ako fosílne palivá a podstatnú, ako alternatívne motorové palivá LPG a zemný plyn. Environmentálne účinky možno hodnotiť z aspektov zníženia emisií skleníkových plynov (GHG) a plnenie Kjótskeho protokolu, ďalej zníženia environmentálneho zaťaženia ovzdušia, vody, pôdy a osobitne určených oblastí.

4.	Odhad dopadov na zamestnanosť

Program biopalív má priaznivý dopad na rast zamestnanosti predovšetkým v sektore poľnohospodárstva a priemyslu, charakterizovaný nespornými ekonomickými efektmi vyplývajúcimi z výroby a používania biopalív.

5.	Analýza vplyvov na podnikateľské prostredie

Pre „naštartovanie“ programu biopalív a tým aj obnovenie výroby ekologických motorových palív postačujú súčasné legislatívne podmienky, ako to vyplýva zo zákona č. 98/2004 Z.z. o spotrebnej dani z minerálneho oleja v znení zákona č. 667/2004 Z.z.
(spotrebnou daňou nie sú zaťažené biozložky primiešavané do fosílnych motorových palív a to v množstvách max. 5 % obj. u esterov a max. 15 % obj. u ETBE;
primiešavanie biozložiek je oprávnený vykonávať na základe povolenia prevádzkovateľ daňového skladu, ktorým je podnik na výrobu minerálneho oleja, a to v prítomnosti osoby poverenej colným úradom).